钦定古今图书集成/明伦汇编/氏族典/第080卷 > 吴廷举
## 钦定古今图书集成/明伦汇编/氏族典/第080卷 > 吴廷举

按《明外史吴廷举传》：“廷举，字献臣，其先嘉鱼人。祖戍
梧州，遂家焉。成化末，举进士，除顺德知县，稍迁成都
同知。忧归，补松江。用尚书马文升、刘大夏荐，擢广东
佥事。正德初，历副使。发总镇中官潘忠二十罪，忠亦
讦廷举他事，逮系诏狱。刘瑾矫诏枷之，戍雁门，旋赦
免。杨一清荐其才，擢江西右参政。与副使李梦阳不”
协，因乞休去。起广东右布政使，擢右副都御史。世宗
立，召为工部右侍郎，旋改兵部。疏诋陆完、王琼、梁储
及少傅蒋冕，遂调为南京工部。嘉靖元年改户部，迁
右都御史，巡抚应天。寻改南京工部尚书。辞不拜，称
疾乞休。帝慰留。已，复辞，且引白居易、张咏诗，语多诙
啁，中复用“呜呼”字。帝怒，勒致仕。廷举面如削瓜，衣敝
带穿，不事藻饰，言行必自信，人莫能夺。及卒，总督姚
镆庀其丧。隆庆中，追谥《清惠》。